
Către,

BIROUL PERMANENT AL

CAMEREI DEPUTATILOR



Vă înaintăm, alăturat, Raportul asupra propunerii legislative pentru modificarea şi completarea Legii nr.188/1999 privind Statutul funcţionarilor publici,republicată, trimisă Comisiei noastre pentru dezbatere în fond, cu adresa nr.Pl.-x 585 din 24 septembrie 2008.

                           PREŞEDINTE,

   Sulfina BARBU

RAPORT

asupra propunerii legislative pentru modificarea şi completarea Legii nr.188/1999 privind Statutul funcţionarilor publici,republicată


1. Cu adresa nr.Pl.-x 585 din 24 septembrie 2008, Comisia pentru administraţie publică, amenajarea teritoriului şi echilibru ecologic a fost sesizată în vederea dezbaterii în fond, cu propunerea legislativă pentru modificarea şi completarea Legii nr.188/1999 privind Statutul funcţionarilor publici,republicată. 


La întocmirea Raportului s-a avut în vedere: 

· avizul favorabil al Consiliului Legislativ nr.458 din 16.04.2008.
· punctul de vedere al Guvernului nr.1502/DPSG/25.06.2008. Guvernul nu susţine adoptarea acestei iniziative legislative.


Propunerea legislativă a fost dezbătută şi analizată în fond, în procedură obişnuită, în şedinţa din 27 ianuarie 2009.



Propunerea legislativă are ca obiect de reglementare modificarea unor prevederi din Legea nr.188/1999 privind Statutul funcţionarilor publici, republicată, urmărindu-se simplificarea procedurilor pentru ocuparea funcţiilor publice, precizarea acelor studii care nu constituie forme de perfecţionare profesională, precum şi a competenţei de aprobare a metodologiei de evaluare a performanţelor profesionale individuale ale funcţionarilor publici.
.

Comisia pentru administraţie publică, amenajarea teritoriului şi echilibru ecologic, propune Plenului Camerei Deputaţilor respingerea propunerii legislative, motivat de faptul că, articolele propuse a fi modificate nu sunt identificate corespunzător, fiind, în fapt, vorba despre alin.(1) lit.j) a art.22 şi alin.(2) a art.31 din Legea nr.188/1999, republicată, şi nu de art.20 şi 30.


Privitor la modificarea alin.(4) art.23 din Legea nr. 188/1999, republicată, precizăm faptul că, în conformitate cu prevederile art.36 alin.(3) lit.b) şi art.91 alin.(2) lit.c) din Legea nr.215/2001 a administraţiei publice locale, republicată, atribuţia de aprobare a documentelor privind organizarea structurală (prin care se numără şi instrumentele manageriale de planificare a resurselor umane de natura celor prezentate la art.23 alin.(1) lit.a) din Legea nr.188/1999, republicată) este în sarcina consiliului local, respectiv, a consiliului judeţean.



Referitor la modificarea art.52, considerăm că legiuitorul a ales în mod expres şi exclusiv doctoratul dintre formele de studii postuniversitare prevăzute la art.70 alin.(2) din Legea învăţământului nr.84/1995, republicată, cu modificările şi completările ulterioare. Astfel, studiile aprofundate de specialitate, masteratul, studiile academice postuniversitare, studiile postuniversitare de specializare şi cursuri de perfecţionare postuniversitare sunt considerate forme de perfecţionare profesională. De altfel, în textul Legii nr.288/2004 privind organizarea studiilor universitare, cu modificările şi completările ulterioare, legiuitorul a înţeles să separe mai clar domeniul studiilor de masterat de cel al studiilor de doctorat, stabilind ca ciclul I studiile universitare de licenţă, ciclul II studiile de masterat, iar ciclul III studiile de doctorat.


2. Propunerea legislativă face parte din categoria legilor organice, ca şi actul normativ de bază supus modificării.


3. Propunerea legislativă a fost respinsă de Senat în şedinţa din 22 septembrie 2008.


4. Din numărul total de 30 membri ai Comisiei pentru administraţie publică, amenajarea teritoriului şi echilibru ecologic  au participat la dezbateri 22 deputaţi.


Raportul Comisiei a fost adoptat cu  unanimitate de voturi.


La dezbaterea propunerii legislative a participat, ca invitat, în conformitate cu prevederile art.54 şi 55 din Regulamentul Camerei Deputaţilor,republicat, domnul Szakal Andras – preşedintele Agenţiei Naţionale a Funcţionarilor Publici.



5. Camera Deputaţilor este Cameră decizională, potrivit prevederilor art.75 din Constituţia României, republicată, şi ale art.92 din Regulamentul Camerei Deputaţilor, republicat.


În urma dezbaterii, Comisia propune Plenului Camerei Deputaţilor respingerea propunerii legislative.

PREŞEDINTE,



SECRETAR,




      Sulfina BARBU
              Mihai Cristian Apostolache

Întocmit,

Şef serviciu - Consilier parlamentar:

Sofia CHELARU

